
Grigore Alexandrescu

Grigore Alexandrescu s-a născut la 22 februarie 1810, la Târgoviște, și a murit la 25 noiembrie 1885, la București. A rămas orfan de tânăr și a învățat la pensionul Sfântul Sava, unde i-a avut coleg pe Ion Ghica. Prima poezie, Miezul nopții, a apărut în Curierul Românesc, condus de Ion Heliade Rădulescu. A scris meditații, elegii, epistole și satire. Din 1849 a fost director al Arhivelor Statului, iar în 1859 a fost ministru ad-interim al Cultelor. În ultimii ani de viață a fost bolnav mintal și a murit sărac. Circa patruzeci de fabule satirice, în care animalele vorbesc despre oameni, l-au făcut cunoscut.


Câinele și cățelul

Ediția din 1842


„Cât îmi sunt de urâte unele dobitoace,

Cum lupii, urșii, leii și alte câteva,

Care cred despre sine că prețuiesc ceva!

De se trag din neam mare,

Asta e o-ntâmplare:

Și eu poate sunt nobil, dar s-o arăt nu-mi place.

Oamenii spun adesea că-n țări civilizate

Este egalitate.

Toate iau o schimbare și lumea se cioplește,

Numai pe noi mândria nu ne mai părăsește.

Cât pentru mine unul, fieștecine știe

C-o am de bucurie

Când toată lighioana, măcar și cea mai proastă,

Câine sadea îmi zice, iar nu domnia-voastră.“

Așa vorbea deunăzi cu un bou oarecare

Samson, dulău de curte, ce lătra foarte tare.

Cățelu Samurache, ce ședea la o parte

Ca simplu privitor,

Auzind vorba lor,

Și că nu au mândrie, nici capriții deșarte,

S-apropie îndată

Să-și arate iubirea ce are pentru ei:

„Gândirea voastră — zise — îmi pare minunată.

Și simtimentul vostru îl cinstesc, frații mei.“

— „Noi, frații tăi? răspunse Samson, plin de mânie.

Noi, frații tăi, potaie!

O să-ți dăm o bătaie

Care s-o pomenești.

Cunoști tu cine sântem, și ți se cade ție,

Lichea nerușinată, asfel să ne vorbești?“

— „Dar ziceați…“ — „Și ce-ți pasă ție? Te-ntreb eu ce ziceam?

Adevărat vorbeam,

Că nu iubesc mândria și că uresc pe lei,

Că voi egalitate, dar nu pentru căței.”




Acestea între noi adesea o vedem,

Și numai cu cei mari egalitate vrem.




Catârul cu clopoței

Publicată: 12 februarie 1861 (Românul)


Deunăzi un văcar de sat

Catârului i-a atârnat

Salbă de clopoței,

Numindu-l el îngrijitor

Și înainte mergător

Ciredei de viței.

Însă curând s-a-ncredințat

Că ș-a făcut mare păcat

Cu bietul dobitoc,

Care, cât s-a simțit

Așa împodobit,

Strigă: „O, ce noroc!

În sfârșit, iată-mă chemat

La gradul ce am meritat.

Meritul meu recunoscut

De lumea toată e văzut.

Acum de sus am să tratez

Soiul dobitocesc;

Pe nimeni nu mai salutez,

Căci prea mă umilesc.“

Așa zicând, așa făcu,

Și plin de îngâmfare

El clopoțeii începu

Să-i sune foarte tare;

Așa de tare îi sună,

Cât mintea i să răsturnă;

Și el care june fiind

Trecea de cam smintit,

Acum mai mult îmbătrânind

De tot a-nnebunit.




Cum socotiți și dumneavoastră,

Dar eu gândesc că-n țara noastră

Se află așa dregător,

Numit chiar ecselență,

Ce cu catârul sunător

Poate da concurență,

Care să crede om de stat,

Chiar și politic însemnat,

Și care netăgăduit

De clopoței este smintit.




Calul vândut și diamantul cumpărat

Data nu apare în sursă


Plin de bucurie mare,

Oarecine îmi spunea

C-a vândut din întâmplare

Și cu un preț de mirare

Un cal prost ce el avea:

"Căci bietul cumpărător,

Zicea el, s-a înșelat

Și puțin cunoscător

Orice i-am cerut mi-a dat."

La acestea ce să-i zic?

Atunci n-am răspuns nimic:

Dar peste puține zile îl văz, însă furios,

Și-mi strigă: "Nu știi, frate, un mișel, un ticălos,

Ce semăna om de treabă, fără milă m-a-nșelat.

Mi-a vândut o sticlă proastă drept un diamant curat;

Cum ți se pare aceasta?"  "Zău, așa cum mi-a părut

Întâmplarea de deunăzi cu calul ce ai vândut."




Strigăm și protestăm tare

Când nedreptatea cercăm,

Dar mulți urmăm la-ntâmplare

Fapta ce o defăimăm.




Câinele și măgarul

Ediția din 1842


Cu urechea pleoștită, cu coada-ntre picioare,

Câinele, trist și jalnic, mergea pe o cărare.

După îndestul umblet, iată că-l întâlnește

Un măgar, și-l oprește:

„Unde te duci? îi zise,

Ce rău ți s-a-ntâmplat? Știi, parcă te-a plouat,

Așa stai de mâhnit.“

— „Dar, sunt nemulțumit.

La împăratul Leu în slujbă m-am aflat:

Însă purtarea lui,

De e slobod s-o spui,

M-a silit în sfârșit să fug, să-l părăsesc,

Acum cat alt stăpân; bun unde să-l găsesc?“

— „Numai d-atât te plângi? măgarul îl întrebă;

Stăpânul l-ai găsit, îl vezi, de față stă.

Vino numaidecât la mine să te bagi:

Eu îți făgăduiesc

Nu rău să te hrănesc;

Nimic n-o să lucrezi, nici grijă n-o să tragi.“

La propunerea sa, câinele i-a răspuns:

„Ascultă-mă să-ți spui: e rău a fi supus

La oricare tiran; dar slugă la măgar

E mai umilitor, și încă mai amar.“




Mielul murind

Publicată: 17 februarie 1861 (Românul)


Fiu al unui berbece care de mult murise,

Un miel se bolnăvise,

Mușcând din întâmplare

O-nveninată floare

Sau iarbă, nu să știe;

Destul că a lui moarte

Nu mai era departe.

Acum el își făcuse datoriile toate

Câte și le fac mieii în ceasul cel cumplit.

Mumă-sa cu durere

Începuse să zbiere;

Îl săruta, sârmana, plângând necontenit,

Și-i zicea: „Ce mi-e bună viața fără tine?

Cui mă lași, fătul meu?

Spune tată-tău, dragă, că viu curând și eu,

Căci pe această lume nu mai aștept vrun bine!“

„Dar ce să-i răspunz, mamă — întrebă micul miel —

De-mi va face-ntrebare

Despre a turmei stare?

Tu știi bine că el

Iubea mult să vorbească

De dulăii din turmă și de ceata lupească.“

— „Spune-i că turma toată zace de rea gălbează;

Că are șapte doctori ce prea rău o tratează.

Mai spune-i că ciobanul a pus pe un nepot,

Ce tată-tău-l cunoaște, îngrijitor la turme,

Ca să stârpească-abuzul și relele să curme;

Atâta spune-i numai și-nțelege el tot.“




După acei din preajmă care îi ocolesc,

Poți judeca prea lesne pe cei ce cârmuiesc.




Ursul și vulpea

Publicată: 1855 (Patria)


„Ce bine au să meargă trebile în pădure,

Pe împăratul tigru când îl vom răsturna

Și noi vom guverna —

Zicea unei vulpi ursul — c-oricine o să jure

Că nu s-a pomenit

Un timp mai fericit.“

— „Și-n ce o să stea oare

Binele acest mare?“

Îl întrebă.

„În toate,

Mai ales în dreptate:

Abuzul, tâlhăria avem să le stârpim,

Și legea criminală s-o îmbunătățim;

Căci pe vinovați tigrul întâi îi judeca

Ș-apoi îi sugruma.“

— „Dar voi ce-o să le faceți?“

— „Noi o să-i sugrumăm

Ș-apoi să-i judecăm.“




Cutare sau cutare,

Care se cred în stare

Lumea a guverna,

Daca din întâmplare

Ar face încercare,

Tot astfel ar urma.




Atelajul eterogen

Publicată: 17 septembrie 1860 (Păcală)


Un om având un armăsar

Îl înhamă la jug

C-o vită de măgar

Și cu un bou de plug.

Boul fiind sacat,

La un picior rănit,

Măgarul nenvățat

Și prea rău nărăvit,

Stăpânul lor, din car,

Striga, plesnea-n zadar;

Calul se asvârlea,

Dar boul îl oprea,

Măgarul îl lovea,

Și carul nu mergea.

„Prea rău i-ai potrivit“,

Zice un trecător.

„Ești foarte amăgit,

Domnule privitor —

Răspunse omul — eu

Lumea am vizitat,

Și, daca vrei să știi,

Într-însa am aflat

Multe dregătorii

Tot astfel întocmite ca atelajul meu.“




Corbii și barza

Publicată: 12 martie 1857 (Concordia)


Pe o câmpie

Mare, bogată,

Urmă odată

O bătălie

Aspră, cumplită, neasemănată,

Încât cadavre nenumărate

Zăceau grămadă neîngropate.

Corbii îndată luară știre;

Lacomi de pradă, ei năvăliră,

Și cu grăbire

Aci sosiră.

Și după ce mâncară, și după ce băură

Mult sânge, începură

C-un glas îngrozitor

Să cânte cina lor.




Barza cea simțitoare,

Care pe om iubește

Și-n preajmă-i se nutrește,

Văzându-i, de departe

Le strigă: „Cum se poate

Așa nerușinare?

E locul pentru cină? e ora de plăcere,

Pe un pământ de doliu, în ziua de durere?

Mumele își plâng fiii;

Izvorul bogăției,

Câmpul, e ruinat,

Iar voi vă îndopați,

Și cântați!“

— „D-aceasta ne iertați —

Răspunse deodată,

Ceata întunecată —

Omului cât îi place

Poate fi ruinat,

Dar noi suntem în pace

Și mult ne-am îngrășat.“




Acei ce de a țărei grea soartă profitară,

Ce de streini în posturi, în ranguri se-nălțară,

Ce prin trădări, basețe, sunt astăzi mari, bogați,

Poate și decorați,

După a mea părere, sunt corbi nerușinați.




Dar aș dori să-mi spuneți, domnilor cititori,

(Căci eu vorbesc d-o țară

De tot imaginară)

La noi să află oare astfel de muritori?

Dacă aveți de oameni idee așa proastă,

Las răspunderea toată asupra dumneavoastră.




Catârul ce-și laudă nobilitatea

Ediția din 1832


Catârul unui părinte

Cu proastele lui cuvinte

Noblețea își lăuda,

Zicând fără încetare

Că de o virtute mare

Exempluri mumă-sa da,

Că ea a fost la războaie,

Că la cutare bătaie

Singură a biruit,

Și că l-a ei privire,

Oricare om cu simțire

De tot rămânea uimit;

De aceea se cuvine

Oamenii să i se-nchine,

Domnul catâr socotea;

Și uitând a sa rea stare,

Părinteasca naintare

La lumină tot scotea.

Dar cum se sfârși noblețea?

Când îi veni bătrânețea.

La râșniță el fu pus,

Unde, prost, în scăpătare,

De tatăl său, măgar mare,

El aminte și-a adus.




Oglindele

Ediția din 1842


Am citit altădată, nu mai știu în ce carte,

Că într-o țară mare, de aici nu departe,

Plăcuta frumusețe trecea de urâciune:

Câți se-ntâmpla s-o aibă se socotea slutiți;

Iar frumoși de minune

Se socotea aceia ce era mai pociți.

Oglinzi ca să se vază nu se afla în țară,

Și era poprit lucru să s-aducă d-afară.

Așa fieștecine

Socotea despre sine

Ceea ce auzea,

Căci chiar undele gârlei ce curgea prin cetate

Era atât de negre ș-atât de-ntunecate,

Încât nu putea omul nici umbra a-și vedea.

Dar după multe zile și vreme-ndelungată,

O corabie mare, cu oglinzi încărcată,

Trecând pe lângă țara de care vă vorbesc,

O apucă furtuna, o furtună cumplită,

Sau ca să zic mai bine, furtună norocită,

Pricină de prefaceri, de un folos obștesc;

Și pentru-al obștei bine, o pagubă oricare

Nu mi se pare mare,

Mai vârtos când acesta nu s-atinge de mine.

Împinsă de talazuri, corabia slăbită

Se sfărâmă, dar marfă puțină s-a-necat;

Oglindele mai toate le scoase la uscat.

Locuitorii țării,

Câți se afla atuncea pe țărmurile mării,

Cu toții alergară,

Și-n grab le adunară.

Se priviră în ele, și coprinși de mirare

Văzură adevărul, mulți însă cu-ntristare.

Dar aflând dregătorii minunea întâmplată,

Porunciră îndată

A se sparge cu pietre ș-a se desființa

Oglindele acelea oriunde s-ar afla.

Multe se sfărâmară, dar ascunseră multe

Acei care porunca nu vrură s-o asculte.

Și din vremea aceea toți oamenii frumoși

Arăt câte-o oglindă acelor urâcioși.




Mierla și bufnița

Ediția din 1842


Într-o pădure deasă, de cetăți depărtată,

Mierla se-ntâlni seara cu bufnița umflată.

„Prietenă — îi zise — ți-aș face o-ntrebare,

Daca a mea-ndrăzneală n-aduce supărare.

Spune-mi, mă rog, lumina de ce nu-ți e plăcută,

De ce stai toată ziua ascunsă, nevăzută?

Nu cunoști, cum se vede, razele dimineței,

Dulceața primăverei, plăcerile vieței.

Poate ești rușinoasă, și crezi că nu cânți bine:

Dar eu și alte păsări mai vrednici decât mine

Îți vom da-nvățătură, și vom pune silință

Să-ți mai supțiem glasul cât va fi prin putință.

Vino mâine la mine să mergem la plimbare,

Ca să faci cunoștință cu o privighitoare.“

Bufnița îi răspunse: „Îți mulțumesc, iubită,

Eu cu soarele vostru nu sunt obicinuită;

Îmi supără vederea. Lumea o să mă vază,

Însă, când m-oi deprinde cu a luminei rază.“

Mulți zic că neamul nostru nu este încă-n stare,

Ca altele, să facă cercări de-naintare,

Că-nvățătur-adâncă, idei, filosofie

Sânt prea vătămătoare l-a lui copilărie,

Declamația-aceasta, pompoasă, îngâmfată,

De vreți, poate să fie despoților iertată:

Numai lor le e bună a unui neam orbire,

Căci nu-l lasă să-și vază a sa nenorocire:

Dar în gura acelor ce-o zic pe dinafară,

Sau e o nerozie, sau este o ocară.

Noi le-am putea răspunde puținele cuvinte

Bufniței adresate de mierla cea cuminte:

„Ai vorbit de minune! Dar ia spune-mi, vecină,

Daca măcar cercare tu nu faci vreodată

Să scoți cel puțin capu din noaptea-ntunecată,

Apoi cum t-ei deprinde cu soare, cu lumină?“




Papagalul și celelalte păsări

Data nu apare în sursă


Lăsând a sa colivie,

În pădure vru să vie

Papagalu-a se plimba;

Și îndată ce ajunse

Să judece el se puse

Păsările ce cânta.

Că deloc nu suie bine,

Că glasul ei prea lung ține,

Filomelei tot zicea.

Și așa pe orișicare

Pasăre mică sau mare

El să tacă le făcea.

Dar odată supărate,

Păsările adunate,

Împotriva lui strigând,

Merseră ca să vorbească

Cu dânsul, și să-l silească

Să cânte ceva, zicând:

"Cântă dar tu, împărate;

Fă această bunătate,

Un exemplu să ne dai:

Căci din a ta șuierare,

Socotim cu-ncredințare

Că prea minunat glas ai."

El atunci stă la-ndoială,

Și prea cu multă sfială

Le răspunde c-un cuvânt:

"Domnilor! eu râz prea bine

De-alții; iar cât pentru mine,

Deloc cântăreț nu sunt."

